b"\n_START_ARTICLE_\nShe Wolf (album)\n_START_SECTION_\nInforma\xc8\x9bii generale \xc8\x99i compunere\n_START_PARAGRAPH_\nCompunerea unui nou album a \xc3\xaenceput \xc3\xaen februarie 2008, confirm unui interviu oferit de Shakira publica\xc8\x9biei El Heraldo. La \xc3\xaenceputul verii anului 2009, a luat startul campania de promovare a discului single \xe2\x80\x9eShe Wolf\xe2\x80\x9d, ce se anun\xc8\x9ba a fi primul extras pe single al materialului omonim. \xc3\x8enregistrarea prezenta schimbarea de stil muzical abordat de solist\xc4\x83, aceasta migr\xc3\xa2nd dinspre sfera muzicii pop \xc8\x99i a celei latino spre noile tendin\xc8\x9be muzicale, electropop \xc8\x99i dance. De asemenea, videoclipul introducea o nou\xc4\x83 imagine a c\xc3\xa2nt\xc4\x83re\xc8\x9bei, una mai senzual\xc4\x83, aspect remarcat de diverse publica\xc8\x9bii. Shakira \xc8\x99i-a motivat alegerea de a experimenta un nou stil muzical \xc3\xaentr-un interviu acordat revistei americane Billboard, declar\xc3\xa2nd: \xe2\x80\x9eam fost foarte curioas\xc4\x83 \xc8\x99i intrigat\xc4\x83 de lumea electro-pop \xc8\x99i tot ceea ce are ea de oferit, am vrut s\xc4\x83 m\xc4\x83 asigur c\xc4\x83 acest album are un bass puternic \xc8\x99i c\xc4\x83 love\xc8\x99te destul de tare \xc8\x99i am vrut s\xc4\x83 m\xc4\x83 concentrez pe beat. Dar muzica mea, \xc3\xaentr-o oarecare m\xc4\x83sur\xc4\x83, este foarte complex\xc4\x83 \xe2\x80\x94 deoarece \xc3\xaentotdeauna \xc3\xaencerc s\xc4\x83 fac experimente cu sound-ul din alte p\xc4\x83r\xc8\x9bi ale lumii\xe2\x80\x9d. Referitor la scopul cu care a conceput acest album, solista a fost citat\xc4\x83 de aceea\xc8\x99i publica\xc8\x9bie ca spun\xc3\xa2nd c\xc4\x83 \xe2\x80\x9ecea mai mare motiva\xc8\x9bie a mea a fost s\xc4\x83 realizez un album cu care oamenii s\xc4\x83 se poat\xc4\x83 distra \xc8\x99i s\xc4\x83 uite de problemele lor\xe2\x80\x9d._NEWLINE_Pentru materializarea discului She Wolf, Shakira a colaborat cu produc\xc4\x83tori precum John Hill, The Neptunes sau Wyclef Jean \xe2\x80\x94 cel din urm\xc4\x83 ajut\xc3\xa2nd-o pe solist\xc4\x83 \xc8\x99i la realizarea \xc8\x99lag\xc4\x83rului s\xc4\x83u din anul 2006, \xe2\x80\x9eHips Don't Lie\xe2\x80\x9d. De asemenea, pe lista colaboratorilor se afl\xc4\x83 \xc8\x99i textiera Amanda Ghost, cu care artista a completat \xc3\xaenregistrarea compozi\xc8\x9biei \xe2\x80\x9eBeautiful Liar\xe2\x80\x9d, un duet cu Beyonc\xc3\xa9 care s-a clasat pe locul \xc3\xaent\xc3\xa2i \xc3\xaen peste treizeci de \xc8\x9b\xc4\x83ri. Un alt colaborator notabil pentru acest album a fost \xc8\x99i Timbaland, cu care c\xc3\xa2nt\xc4\x83rea\xc8\x9ba a realizat cel de-al doilea single al material (\xc3\xaen Canada \xc8\x99i S.U.A.), \xe2\x80\x9eGive It Up to Me\xe2\x80\x9d. \xc3\x8enregistrarea a fost ini\xc8\x9bial imprimat\xc4\x83 pentru a ap\xc4\x83rea pe albumul produc\xc4\x83torului, Timbaland Presents Shock Value 2, \xc3\xaens\xc4\x83 piesa i-a fost oferit\xc4\x83 solistei, care a decis s\xc4\x83 o adauge pe disc. De asemenea, decizia artistei de a \xc3\xaenregistra c\xc3\xa2ntecul este responsabil\xc4\x83 pentru am\xc3\xa2narea lans\xc4\x83rii \xc3\xaen Statele Unite ale Americii. Conform revistei Rolling Stone, Timbaland urma s\xc4\x83 interpreteze por\xc8\x9biunile rap, \xc3\xaens\xc4\x83 a fost \xc3\xaenlocuit de Flo Rida, care la r\xc3\xa2ndul lui a fost schimbat cu Lil Wayne. \xc3\x8en perioada premerg\xc4\x83toare lans\xc4\x83rii, solista a acordat un interviu publica\xc8\x9biei El Universal, sus\xc8\x9bin\xc3\xa2nd faptul c\xc4\x83 dintre cele doisprezece \xc3\xaenregistr\xc4\x83ri de pe material, nou\xc4\x83 vor fi \xc3\xaen limba englez\xc4\x83. De asemenea, aceasta a men\xc8\x9bionat dou\xc4\x83 c\xc3\xa2ntece care nu s-au mai reg\xc4\x83sit pe versiunea final\xc4\x83 a albumului, ele fiind \xe2\x80\x9eSend Me an Angel\xe2\x80\x9d \xc8\x99i \xe2\x80\x9eDevoci\xc3\xb3n\xe2\x80\x9d (\xc3\xaen colaborare cu Gustavo Cerati).\n_START_SECTION_\nCon\xc8\x9binut\n_START_PARAGRAPH_\nAlbumul se deschide cu \xc3\xaenregistrarea omonim\xc4\x83, despre care Shakira a declarat c\xc4\x83 \xe2\x80\x9e\xc2\xabShe Wolf\xc2\xbb mi-a venit \xc3\xaen minte \xc3\xaentr-un fel foarte misterios, eram \xc3\xaen studio \xc3\xaentr-o stare de spirit rea \xc3\xaen acea zi \xc8\x99i apoi mi-a venit inspira\xc8\x9bia, am mers \xc3\xaentr-un col\xc8\x9b \xc8\x99i am scris versurile \xc8\x99i melodia \xc3\xaen zece minute\xe2\x80\x9d. Cel de-al doilea c\xc3\xa2ntec de pe material este \xc8\x99i cel de-al doilea single al albumului, \xe2\x80\x9eDid It Again\xe2\x80\x9d. C\xc3\xa2ntecul, o combina\xc8\x9bie de muzic\xc4\x83 pop-dance, electronica, R&B, rap \xc8\x99i nu-disco, a fost compus de The Neptunes \xc8\x99i a fost apreciat pentru refrenul s\xc4\x83u molipsitor, comparat de Slant Magazine cu cel al Rihannei din \xe2\x80\x9eUmbrella\xe2\x80\x9d. She Wolf continu\xc4\x83 cu \xc3\xaenregistrarea \xe2\x80\x9eLong Time\xe2\x80\x9d, produs\xc4\x83 de aceea\xc8\x99i The Neptunes. \xc3\x8en ciuda acestui aspect, ea se diferen\xc8\x9biaz\xc4\x83 de predecesoarea sa prin tema abordat\xc4\x83, versurile av\xc3\xa2nd un caracter romantic, spre deosebire de cele ale lui \xe2\x80\x9eDid It Again\xe2\x80\x9d, ce au o tent\xc4\x83 erotic\xc4\x83. De asemenea, compozi\xc8\x9bia a fost descris\xc4\x83 ca fiind un hibrid \xc3\xaentre ritmurile dancehall \xc8\x99i cele specifice muzicii latino-pop. Cea de-a patra pies\xc4\x83, \xe2\x80\x9eWhy Wait\xe2\x80\x9d, se construie\xc8\x99te pe acela\xc8\x99i stil muzical, respectiv, electronica \xc8\x99i prezint\xc4\x83 influen\xc8\x9be de nu-disco, abord\xc3\xa2nd teme de natur\xc4\x83 erotic\xc4\x83._NEWLINE_\xe2\x80\x9eGood Stuff\xe2\x80\x9d continu\xc4\x83 cu acelea\xc8\x99i teme folosite \xc8\x99i de \xe2\x80\x9eWhy Wait\xe2\x80\x9d, fiind descris drept un hibrid \xc3\xaentre muzica latino, cea disco \xc8\x99i cea electronic\xc4\x83. De asemenea, despre aceast\xc4\x83 compozi\xc8\x9bie s-a afirmat c\xc4\x83, asemeni lui \xe2\x80\x9eGive It Up to Me\xe2\x80\x9d, are poten\xc8\x9bial de a deveni un \xc8\x99lag\xc4\x83r de crossover, datorit\xc4\x83 influen\xc8\x9belor sale de hip-hop \xc8\x99i ritmuri urbane. \xe2\x80\x9eMen In This Town\xe2\x80\x9d \xe2\x80\x94 produs de Shakira \xc3\xaen colaborare cu John Hill \xe2\x80\x94 face referire la \xe2\x80\x9e\xc3\xaencercarea de a-l g\xc4\x83si pe b\xc4\x83rbatul potrivit dintr-o mare de b\xc4\x83rba\xc8\x9bi nepotrivi\xc8\x9bi\xe2\x80\x9d. C\xc3\xa2ntecul face \xc8\x99i o trimitere \xc8\x99i la actorul Matt Damon, care s-a declarat \xe2\x80\x9eonorat\xe2\x80\x9d de faptul c\xc4\x83 a fost inclus \xc3\xaen textul unei compozi\xc8\x9bii a Shakirei. A \xc8\x99aptea \xc3\xaenregistrare de pe album, \xe2\x80\x9eGypsy\xe2\x80\x9d, este \xc8\x99i cel de-al treilea single lansat la nivel interna\xc8\x9bional. Piesa reprezint\xc4\x83 singura balad\xc4\x83 de pe material, diferen\xc8\x9biindu-se fa\xc8\x9b\xc4\x83 de celelalte compozi\xc8\x9bii de pe disc prin faptul c\xc4\x83 abordeaz\xc4\x83 acelea\xc8\x99i elemente folosite de artist\xc4\x83 \xc3\xaen prima parte a carierei sale. \xe2\x80\x9eSpy\xe2\x80\x9d, care aminte\xc8\x99te de \xc3\xaenregistr\xc4\x83ri ale unor arti\xc8\x99ti precum Bee Gee, Donna Summer sau Michael Jackson, este o colaborare cu interpretul Wyclef Jean, al\xc4\x83turi de care Shakira a realizat \xc8\x99i \xc8\x99lag\xc4\x83rul \xe2\x80\x9eHips Don't Lie\xe2\x80\x9d. Ultimul c\xc3\xa2ntec \xc3\xaen limba englez\xc4\x83 prezent pe versiunea interna\xc8\x9bional\xc4\x83 a albumului, \xe2\x80\x9eMon Amour\xe2\x80\x9d, este considerat a fi similar cu piesele incluse pe materialul Laundry Service, prezent\xc3\xa2nd influen\xc8\x9be de muzic\xc4\x83 rock. De asemenea, a fost descris ca fiind \xe2\x80\x9euimitor, excentric hilar \xc8\x99i oarecum \xc3\xaenfrico\xc8\x99\xc4\x83tor\xe2\x80\x9d._NEWLINE_Albumul se continu\xc4\x83 cu versiunile \xc3\xaen limba spaniol\xc4\x83 ale c\xc3\xa2ntecelor \xe2\x80\x9eDid It Again\xe2\x80\x9d (\xe2\x80\x9eLo Hecho Est\xc3\xa1 Hecho\xe2\x80\x9d), \xe2\x80\x9eWhy Wait\xe2\x80\x9d (\xe2\x80\x9eA\xc3\xb1os Luz\xe2\x80\x9d) \xc8\x99i \xe2\x80\x9eShe Wolf\xe2\x80\x9d (\xe2\x80\x9eLoba\xe2\x80\x9d), toate fiind similare cu variantele \xc3\xaen limba englez\xc4\x83. Pe versiunea american\xc4\x83 a albumului a fost inclus \xc8\x99i un remix al c\xc3\xa2ntecului \xe2\x80\x9eDid It Again\xe2\x80\x9d, realizat \xc3\xaen colaborare cu Kid Cudi. De asemenea, pe compact discurile distribuite \xc3\xaen aceast\xc4\x83 regiune a fost \xc3\xaen plus ad\xc4\x83ugat\xc4\x83 \xc8\x99i compozi\xc8\x9bia \xe2\x80\x9eGive It Up to Me\xe2\x80\x9d, produs\xc4\x83 de Timbaland \xc8\x99i realizat\xc4\x83 \xc3\xaen colaborare cu Lil Wayne, ce se diferen\xc8\x9biaz\xc4\x83 de restul materialului prin sound-ul s\xc4\x83u preponderent R&B. Ulterior, pe o edi\xc8\x9bie special\xc4\x83 a albumului distribuit\xc4\x83 \xc3\xaen America de Sud a fost inclus\xc4\x83 \xc8\x99i o versiune \xc3\xaen limba spaniol\xc4\x83 a \xc8\x99lag\xc4\x83rului \xe2\x80\x9eGypsy\xe2\x80\x9d (\xe2\x80\x9eGitana\xe2\x80\x9d).\n_START_SECTION_\nLansare\n_START_PARAGRAPH_\nIni\xc8\x9bial, albumul se dorea a fi lansat la nivel mondial \xc3\xaen octombrie 2009, prezent\xc3\xa2nd preponderent c\xc3\xa2ntece \xc3\xaen limba englez\xc4\x83, dup\xc4\x83 cum confirmase \xc8\x99i website-ul oficial al solistei. Aceea\xc8\x99i surs\xc4\x83 afirmase \xc8\x99i faptul c\xc4\x83 un material \xc3\xaen limba spaniol\xc4\x83 \xc3\xaei va succeda lui She Wolf \xc3\xaen cursul anului 2010. \xc3\x8en timpul unui interviu, Shakira a declarat faptul c\xc4\x83 discul va prezenta \xc8\x99i trei c\xc3\xa2ntece \xc3\xaen limba spaniol\xc4\x83. \xc3\x8en septembrie 2009 au fost date publicit\xc4\x83\xc8\x9bii informa\xc8\x9bii conform c\xc4\x83rora lansarea albumului \xc3\xaen Canada \xc8\x99i Statele Unite ale Americii ar fi fost decalat\xc4\x83 pentru luna noiembrie a aceluia\xc8\x99i an. \xc3\x8en urma acestui aspect au ap\xc4\x83rut zvonuri conform c\xc4\x83rora acest lucru se datoreaz\xc4\x83 performan\xc8\x9belor slabe \xc3\xaenregistrate de compozi\xc8\x9bia \xe2\x80\x9eShe Wolf\xe2\x80\x9d \xc3\xaen ierarhiile Billboard, \xc3\xaens\xc4\x83 casa de discuri a interpretei, Epic Records a dezmin\xc8\x9bit aceste supozi\xc8\x9bii. \xc3\x8en regiunile din America Latin\xc4\x83 materialul a fost lansat sub titulatura de Loba._NEWLINE_She Wolf a fost distribuit \xc3\xaencep\xc3\xa2nd cu data de 9 octombrie 2009, \xc3\xaentr-o serie de regiuni europene, printre care Austria, Elve\xc8\x9bia, Germania, Irlanda sau Italia, pentru ca trei zile mai t\xc3\xa2rziu s\xc4\x83 devin\xc4\x83 disponibil \xc8\x99i pe restul continentului, dar \xc8\x99i \xc3\xaen Filipine. Albumul a fost lansat \xc8\x99i \xc3\xaen Australia, Canada \xc8\x99i S.U.A. \xc3\xaen noiembrie 2009. Comercializarea discului Loba a debutat pe data de 10 octombrie 2009 \xc3\xaen Columbia, c\xc3\xa2nd a \xc3\xaenceput distribuirea versiunii standard. O edi\xc8\x9bie special\xc4\x83 a albumului a fost lansat\xc4\x83 \xc3\xaen Argentina pe data de 22 martie 2010.\n_START_SECTION_\nPromovare\n_START_PARAGRAPH_\nPentru a promova materialul She Wolf, Shakira va \xc3\xaencepe un turneu, Tour of Earthly Delights,  care va lua startul pe data de 17 septembrie 2010 \xc3\xaen Montville, Connecticut din Statele Unite ale Americii. Seria de concerte a fost anun\xc8\x9bat\xc4\x83 de solist\xc4\x83 \xc3\xaen cadrul unui interviu acordat postului de radio american Z100, \xc3\xaen timpul emisiunii Elvis Duran & The Morning Show. Ini\xc8\x9bial au fost anun\xc8\x9bate doar optsprezece recitaluri \xc3\xaen America de Nord \xc8\x99i trei spectacole adi\xc8\x9bionale \xc3\xaenaintea turneului propriu zis. Acestea se vor desf\xc4\x83\xc8\x99ura \xc3\xaen Spania (5 iunie 2010), Africa de Sud (10 iunie 2010) \xc8\x99i Regatul Unit (26 iunie 2010). Ulterior au fost anun\xc8\x9bate o serie de recitaluri \xc8\x99i pe continentul european._NEWLINE_De asemenea, \xc3\xaenainte de lansarea albumului, artista a sus\xc8\x9binut o serie de interpret\xc4\x83ri ale c\xc3\xa2ntecelor promovate de pe album. Astfel, primul extras pe single al materialului, \xe2\x80\x9eShe Wolf\xe2\x80\x9d a fost prezentat \xc3\xaen timpul unor emisiuni precum America's Got Talent, Jimmy Kimmel Live, Premiile ALMA sau Saturday Night Live, \xc3\xaen ultima dintre acestea prezent\xc3\xa2nd \xc8\x99i \xe2\x80\x9eDid It Again\xe2\x80\x9d. Cel de-al doilea extras pe single, a fost interpretat \xc8\x99i \xc3\xaen cadrul MTV Europe Music Awards 2009, gal\xc4\x83 la care solista fusese nominalizat\xc4\x83 pentru dou\xc4\x83 distinc\xc8\x9bii. Pentru a-\xc8\x99i promova c\xc3\xa2ntecul \xc8\x99i albumul \xc3\xaen Irlanda \xc8\x99i Regatul Unit, Shakira a prezentat \xe2\x80\x9eDid It Again\xe2\x80\x9d \xc3\xaen timpul emisiunii The X Factor din data de 15 noiembrie 2009, lucru ce a facilitat ascensiunea sa \xc3\xaen clasamente. Referitor la acest aspect, revista Billboard a dat publicit\xc4\x83\xc8\x9bii informa\xc8\x9bii conform c\xc4\x83rora expunerea Shakirei \xc3\xaen aceast\xc4\x83 emisiune a ajutat compozi\xc8\x9bia s\xc4\x83 \xc3\xaenregistreze un salt de 358% al v\xc3\xa2nz\xc4\x83rilor._NEWLINE_Pentru a promova albumul \xc3\xaen S.U.A., solista a prezentat c\xc3\xa2ntecul \xe2\x80\x9eGive It Up to Me\xe2\x80\x9d \xc3\xaen timpul emisiunii Late Show with David Letterman, So You Think You Can Dance \xc8\x99i \xc3\xaen cadrul premiilor American Music Awards. De asemenea, Shakira a interpretat piesa, al\xc4\x83turi de \xe2\x80\x9eShe Wolf\xe2\x80\x9d, \xc3\xaen timpul ceremoniei 2010 NBA All-Star Game, desf\xc4\x83\xc8\x99urate pe data de 14 februarie 2010. La acela\xc8\x99i eveniment au sus\xc8\x9binut recitaluri al\xc4\x83turi de artist\xc4\x83 Alicia Keys \xc8\x99i Usher. \xe2\x80\x9eGypsy\xe2\x80\x9d \xe2\x80\x94 al treilea single interna\xc8\x9bional \xe2\x80\x94 a fost prezentat de solist\xc4\x83 \xc3\xaen cadrul unor emisiuni precum American Idol sau The Ellen Degeneres Show. Cele dou\xc4\x83 reprezenta\xc8\x9bii au avut drept rezultat o cre\xc8\x99tere a v\xc3\xa2nz\xc4\x83rilor c\xc3\xa2ntecului cu 313%.\n_START_SECTION_\nPrezen\xc8\x9ba \xc3\xaen clasamente \xc8\x99i v\xc3\xa2nz\xc4\x83ri\n_START_PARAGRAPH_\nAlbumul a debutat pe locul \xc3\xaent\xc3\xa2i \xc3\xaen optsprezece \xc8\x9b\xc4\x83ri, printre care Elve\xc8\x9bia \xc8\x99i Irlanda la doar o s\xc4\x83pt\xc4\x83m\xc3\xa2n\xc4\x83 de la lansarea sa \xc3\xaen regiunile respective, \xc3\xaens\xc4\x83 s-a confruntat cu sc\xc4\x83deri notabile \xc3\xaen s\xc4\x83pt\xc4\x83m\xc3\xa2nile urm\xc4\x83toare. Un lucru similar s-a \xc3\xaent\xc3\xa2mplat \xc8\x99i \xc3\xaen Germania, unde la doar \xc8\x99apte zile de la debutul pe treapta cu num\xc4\x83rul trei, She Wolf a ie\xc8\x99it din top 20, dar \xc8\x99i \xc3\xaen Regatul Unit, unde a fost \xc3\xaenregistrat\xc4\x83 o cobor\xc3\xa2re similar\xc4\x83 (4 \xe2\x80\x94 28). \xc3\x8en ciuda acestui aspect, materialul s-a bucurat de succes \xc3\xaen America Latin\xc4\x83, unde a ocupat locul 1 \xc3\xaen \xc8\x9b\xc4\x83ri precum Argentina, Chile, Columbia, Mexic, Peru sau Venezuela, \xc3\xaen timp ce \xc3\xaen Spania discul maxi \xe2\x80\x9eLoba\xe2\x80\x9d a debutat pe treapta secund\xc4\x83 \xc8\x99i a avut o prezen\xc8\x9b\xc4\x83 constant\xc4\x83 \xc3\xaen ierarhia compilat\xc4\x83 de Promusicae, \xc3\xaen mare parte gra\xc8\x9bie succesului celor trei discuri single, \xe2\x80\x9eLoba\xe2\x80\x9d, \xe2\x80\x9eLo Hecho Est\xc3\xa1 Hecho\xe2\x80\x9d \xc8\x99i \xe2\x80\x9eGitana\xe2\x80\x9d. La mai pu\xc8\x9bin de o lun\xc4\x83 de la lansare, albumul s-a comercializat \xc3\xaen peste 600.000 de exemplare, \xc3\xaen ciuda faptului c\xc4\x83 nu a fost disponibil \xc3\xaen \xc8\x9b\xc4\x83ri precum Australia, Canada, Noua Zeeland\xc4\x83 sau S.U.A.._NEWLINE_She Wolf a fost lansat \xc3\xaen Canada \xc8\x99i Statele Unite ale Americii \xc3\xaen cea de-a doua jum\xc4\x83tate a lunii noiembrie 2010, \xc3\xaen aceea\xc8\x99i s\xc4\x83pt\xc4\x83m\xc3\xa2n\xc4\x83 fiind distribuite lan\xc8\x9burilor de magazine \xc8\x99i alte albume importante, printre care For Your Entertainment (Adam Lambert), The Fame Monster (Lady GaGa) sau Rated R (Rihanna). Materialul a debutat pe locul cincisprezece \xc3\xaen Billboard 200 \xc8\x99i pe treapta cu num\xc4\x83rul opt \xc3\xaen ierarhia albumelor digitale. Discul s-a comercializat \xc3\xaen aproximativ 89.000 de exemplare \xc3\xaen prima s\xc4\x83pt\xc4\x83m\xc3\xa2n\xc4\x83 pe teritoriul Statelor Unite ale Americii, v\xc3\xa2nz\xc4\x83rile totale \xc3\xaen aceast\xc4\x83 regiune ridic\xc3\xa2ndu-se la peste 303.000 de unit\xc4\x83\xc8\x9bi. She Wolf s-a comercializat \xc3\xaen peste 1,5 milioane de exemplare \xc3\xaen mai pu\xc8\x9bin de dou\xc4\x83 luni, ocup\xc3\xa2nd pozi\xc8\x9bii de top 10 \xc3\xaentr-o serie de ierarhii europene, lipsind \xc3\xaens\xc4\x83 complet din listele \xc3\xaentocmite \xc3\xaen Oceania."